Motoris vrygelaat ná driekampatleet sterf  André Piehl (Foto: Facebook) Die motoris wat in hegtenis geneem is nadat André Piehl Saterdag doodgery is, is Sondag glo weens ’n gebrek aan bewyse uit aanhouding vrygelaat. Maroela Media het vroeër berig dat Piehl en ’n vriend, Jean du Preez, op die R512 naby Lanseria, Gauteng, fiets gery het toe ’n Porsche Cayenne hulle getref het. Die bestuurder van die voertuig was glo onder die invloed van drank en het na bewering van die toneel probeer vlug. Piehl is op die toneel dood verklaar terwyl Du Preez ernstige beserings opgedoen het. Regsverteenwoordigers van HJW Attorneys, wat deur Piehl en Du Preez se families aangestel is, meen die polisie het ’n “slordige werk” gedoen deur te versuim om voldoende bewyse aan aanklaers te verskaf vir die hof wat die motoris se borgtogaansoek Maandag sou aanhoor. “In wese is geen bewyse verskaf nie en het aanklaers op die oog af nie genoeg bewyse gehad om die motoris – vir nou – in aanhouding te hou nie,” het die firma op sy Facebook-blad gesê. “Daar is ŉ magdom bewyse wat die polisie moes verskaf het, maar nie gedoen het nie. Ons werk nou saam met aanklaers om te verseker dat alle relevante getuies, verklarings, bloedtoetse wat reeds gedoen is, foto’s en dies meer saamgestel en in ŉ dossier vir die hof geplaas word.” Die firma sê hoewel dit belaglik is dat die motoris vrygelaat is, hy glo geregtigheid eindelik sal geskied. “Ons kan nie toelaat dat so iets sonder gevolge met lede van ons gemeenskap gebeur nie.”